Man op parool gaan op moordtog‘n Skermskoot uit ‘n video waar die verdagte deur die polisie vasgetrek word. (Australian Broadcasting Corporation via AP) ’n Man wat op parool was is weer in hegtenis geneem nadat hy Dinsdagaand op inwoners van Darwin, die hoofstad van Australië se Noordelike Gebied, met ŉ haelgeweer losgebrand het. Vier mans het in die skietery omgekom terwyl ’n vrou gewond is. Die slagoffers is binne ’n kwessie van ŉ uur op vyf verskillende plekke in die sentrale sakegebied geskiet, het Reece Kershaw, polisiekommissaris, gesê. Van dié plekke sluit in die Palms-hotel en die stad se Buffalo-klub. Een slagoffer is by elk van dié plekke doodgeskiet. Die vrou wat geskiet is, het nie ernstige beserings in die voorval opgedoen nie. Volgens Kershaw is die 45-jarige verdagte ná die skietery by ŉ besige kruising in die stad deur die polisie platgeduik en in hegtenis geneem. Hoewel die polisie nog nie die motief vir die aanval bekend gemaak het nie, het hulle wel die moontlikheid van terrorisme uitgeskakel. Die verdagte is in Januarie vanjaar op parool vrygelaat op voorwaarde dat hy ŉ elektroniese toestel dra wat sy doen en late monitor. Dit is nie in dié stadium duidelik op watter aanklagte die verdagte voorheen tronkstraf uitgedien het nie en of dié toestel gehelp het om die verdagte ná sy jongste misdryf vas te trek nie. Die verdagte is tans onder polisiebewaking in ’n hospitaal. Hy is nog nie aangekla vir die jongste voorval nie. Michael Gunner, hoofminister van die Noordelike Gebied, het gesê die stad het “’n verskriklike moeilike nag” agter die rug. “Dit is nie die Darwin wat ons ken nie. Dit mag dalk ’n voorval wees waarop jy voorberei, maar nie ’n voorval waarop jy hoop om te reageer nie,” het hy gesê. Dit is Australië se derde massaskietery sedert die land strenger wapenwette ingestel het in reaksie op ŉ 1996-bloedbad waarin ŉ gewapende man 35 mense met twee semi-outomatiese aanvalsgewere in die staat Tasmanië doodgeskiet het. ’n Massaskietery word gedefinieer as ’n voorval waar minstens vier mense gedood word, met die uitsondering van die skieter.